"ஊரை விட்டு ஓடிய உபத்திரவம் இப்போது எல்லை வெளியில் உச்சிக் கிளையில் ஏறி மகத்தான தொந்தரவு கொடுக்கிறது. மதீனாவில் ஒழுங்கான ஒரு சமுதாயம் உருவாகி வருகிறது. எல்லா முஸ்லிம்களும் ஒன்றாய் ஐக்கியமாகி, ஒரு சட்டதிட்டத்தை ஏற்படுத்திக் கொண்டார்கள். முஹம்மதையே அவர்கள் முடிசூடா மன்னராக உயர்த்திக் கொண்டார்கள். நம்முடைய வர்த்தக உரிமை என்னும் ஏகபோகத்தை அவர்கள் பறித்து வருகிறார்கள். கஅபாவின் பாதுகாவலர்கள் என்று பெருமை பெற்று அகில உலக மக்களும் நமக்கு மரியாதை நல்கிவரும் சிறப்பை நாம் சீக்கிரமே பறிகொடுக்க நேரிடலாம். சுவர்க்கத்துக்கு வழி காட்டுவதாகச் சொல்லி ஒரு புது மதச் சித்தாந்தத்தைப் பிரசாரம் செய்து வந்தவர், இப்போது மதீனாவில் இருந்து கொண்டு நமது சகல உரிமைகளையும் பொசுக்க முற்பட்டிருக்கிறார். அவர் கூடிய சீக்கிரத்தில் மதீனாவிலும் அதன் சுற்றுப் புறத்திலும் உள்ள எல்லா ஜாதியார்களையும் தமது கட்சியில் சேர்த்துக் கொண்டு மக்கா மீதே படை எடுத்து வந்தாலும் அதிசயமில்லை. ஏற்கனவே அவர் யூதர்களை தமது கட்சியில் சேர்த்துக் கொண்டுவிட்டாராம். எனவே, நாம் உடனே விழிப்படைந்து நம்முடைய கரங்களை வலுப்படுத்திக் கொள்ள வேண்டும். இந்தப் புதுச் சமுதாயத்தை இருக்குமிடம் தெரியாமல் விரட்டியோட்டுவோம்; என்றென்றும் நமது சமுதாயமும் நாகரிகமும் மட்டுமே தொடர்ந்து நீடிக்கப் பாடுபடுவோம்."